
/Иргэний хэрэг шүүхэд хянан шийдвэрлэх тухай хуульд 
нэмэлт, өөрчлөлт оруулах тухай хуулийн төслийн талаар/

Хууль тогтоомжийн тухай хуулийн 33 дугаар зүйлийн 33.4-т хуулийн төслийн дэлгэрэнгүй танилцуулгад холбогдох тайлбарыг шинэчилсэн найруулга бол бүлгээр, нэмэлт, өөрчлөлт бол зүйл, эсхүл хэсэг, заалт тус бүрээр багцлан тусгахаар заасны дагуу хуулийн төслийн зүйл, хэсэг, заалт бүрээр багцлан дэлгэрэнгүй тайлбарыг дараах байдлаар хийлээ. Үүнд: 

1.Хэргийг ердийн шүүхэд шилжүүлэх зохицуулалтын талаар:

	Хуулийн 757 дугаар зүйлийн 757.1-д зааснаар шүүгч иргэний хэрэг үүсгэснээс хойш дараах нөхцөл байдал тогтоогдвол хэрэг хянан шийдвэрлэх ажиллагааг ердийн журмаар явуулах тухай захирамж гаргаж, хэрэг хянан шийдвэрлэх ажиллагааг үргэлжлүүлнэ:

-757.1.1.иргэний хэрэг үүсгэхдээ энэ хуулийн 751 дүгээр зүйлд заасныг зөрчсөн;

-757.1.2.тухайн хэрэг нь эрх зүйн шинэ ойлголт, эсхүл хууль хэрэглээг тогтооход зарчмын хувьд нийтлэг ач холбогдолтой байж болзошгүй гэж үзсэн.

Эдгээр тохиолдолд хэрэг хянан шийдвэрлэх ажиллагааг ердийн журмаар явуулах тухай шүүгчийн захирамжид гомдол гаргахгүй байхаар заасан. 

Иргэний хэрэг үүсгэхдээ энэ хуулийн 751 дүгээр зүйлд заасныг зөрчсөн, тухайн хэрэг нь эрх зүйн шинэ ойлголт, эсхүл хууль хэрэглээг тогтооход зарчмын хувьд нийтлэг ач холбогдолтой байж болзошгүй гэж үзсэн тохиолдолд орон нутаг дахь шүүх хэрэг хянан шийдвэрлэх ажиллагааг ердийн журмаар явуулах тухай захирамж гаргаж, хэрэг хянан шийдвэрлэх ажиллагааг үргэлжлүүлэхээр, харин хялбар ажиллагааны шүүхийн хувьд ердийн журмаар шийдвэрлүүлэх хэргийг ердийн шүүхэд нь шилжүүлж шийдвэрлүүлэхээр өөрчлөлт орууллаа. 

Түүнчлэн 757 дугаар зүйлийн 757.1-д заасан тохиолдол үүссэн бол хэргийг өөр шүүхэд шилжүүлэхэд хэргийг хүлээн авсан шүүх хэрэг хянан шийдвэрлэх хугацааг шинээр тоолохгүй, үргэлжлүүлэн ердийн журмаар шийдвэрлэхээр тусгаснаар иргэдэд нэг асуудлаар дахин хугацаа тоолж, ажиллагаа удаашрах нөхцөл үүсэхээс сэргийлсэн зохицуулалтыг бий болголоо.

 Хуулийн 117 дугаар зүйлийн 117.1-д “Энэ хуулийн 757.1.1-д зааснаас бусад тохиолдолд” гэж нэмснээр хариуцагчийн хаяг тодорхойгүй гэх үндэслэл иргэний хэрэг үүсгэснээс хойш тогтоогдвол хэргийг хэрэгсэхгүй болгохдоо нэгэнт иргэний хэрэг үүсгэхдээ хуулийн 751 дүгээр зүйлд заасныг зөрчсөн бол хэргийг хэрэгсэхгүй болгох бус, хэргийг ердийн шүүхэд шилжүүлэх үндэслэлийг бүрдүүллээ. 

Түүнчлэн нэхэмжлэл гаргахдаа энэ хуулийн 751 дүгээр зүйлд заасныг зөрчсөн бол шилжүүлэх, эсхүл ердийн журмаар хэрэг хянан шийдвэрлэх ажиллагааг үргэлжлүүлэх бус нэхэмжлэлийг буцаах үндэслэлд нь нэг мөр үлдээж, хуулийн 757 дугаар зүйлийн 757.1.1 дэх заалтаас хасав. 

Ингэснээр нэгэнт тусгайлсан журмаар хянан шийдвэрлэх хэргийн харьяалал зөрчсөн нэхэмжлэлийг хэрэг үүсгэхгүйгээр хүлээн авахаас татгалзах, улмаар нэхэмжлэгч уг асуудлаар ердийн шүүхэд цаг алдалгүй хандах боломж бүрдэнэ. 

2.Иргэний хэрэг шүүхэд хянан шийдвэрлэх тухай хуулийн 751 дүгээр зүйлийн 751.1 дэх хэсэгт заасан тусгайлсан журмаар хэрэг хянан шийдвэрлэх ажиллагааны хүрээнд харьяалан шийдвэрлэх хэргийн талаар оруулсан өөрчлөлтийн тухайд:

Хуулийн 751 дүгээр зүйлийн 751.1-д “Нэг сарын хөдөлмөрийн хөлсний доод хэмжээг 20 дахин нэмэгдүүлснээс дээшгүй үнийн дүнтэй мөнгөн хөрөнгө гаргуулах дараах нэхэмжлэлийг шүүгч дангаар тусгайлсан журмаар хянан шийдвэрлэнэ:” гэж заасныг хөдөлмөрийн хөлсний доод хэмжээнд суурилахгүйгээр, тогтмол мөнгөн дүнг тусгах байдлаар шүүх бага үнийн дүнтэй хэргийг шуурхай шийдвэрлэх нөхцөлийг хангах нөхцөлийг бүрдүүлсэн. 

Түүнчлэн мөн зүйлийн 751.2-т нэхэмжлэлийг үнийн дүнгээс үл хамааран шүүх тусгайлсан журмаар хянан шийдвэрлэх хэргийн төрөлд гэрээний үүргийн гүйцэтгэлийг барьцааны зүйлээс хангуулах нэхэмжлэл хамаарахаар заасныг үнийн дүнд хамааруулах буюу арван таван сая найман зуун дөчин мянган төгрөгөөс доош үнийн дүн бүхий мөнгөн хөрөнгийг барьцааны зүйлээс хангуулах байдлаар өөрчилсөн. 

Мөн зүйлийн 751.1.3-д зааснаар хөдөлмөрийн гэрээний дагуу цалин хөлс гаргуулах нэхэмжлэлийг тусгайлсан журмаар шийдвэрлэх зохицуулалтыг хүчингүй болголоо. Учир нь энэ төрлийн нэхэмжлэл нь шүүгчээс бодолт, тооцоолол хийх зэргээр ердийн журмаар хянан шийдвэрлэх нөхцөлийг шаарддаг. 

3.Мэдэгдэх хуудсыг хүлээн авсанд тооцох зохицуулалтын талаар:

Цахим шуудангийн хаягаар мэдэгдэх хуудсыг илгээснээс хойш 7 хоног өнгөрсөн боловч шүүхэд ирээгүй бол шүүхийн албан ёсны цахим хуудсаар нэхэмжлэгч, хариуцагчийн нэр, овог, нэхэмжлэлийн шаардлага болон хувийн ба үндэсний цахим шуудангийн хаягаар нь мэдэгдэх хуудсыг хүргүүлсэн тухай дурдан, шүүхэд хүрэлцэн ирж эрхээ хамгаалахаар ажиллагаанд оролцохыг зарлан мэдэгдэнэ. Ийнхүү мэдэгдсэнээс хойш 7 хоног өнгөрсөн бол мэдэгдэх хуудсыг хүлээн авсанд тооцож хэрэг хянан шийдвэрлэх ажиллагааг үргэлжлүүлэн явуулахаар тусгаж, ажиллагаа удаашрахаас сэргийлсэн зохицуулалтыг бий болголоо. 

Ийнхүү шүүх албан ёсны цахим хуудсаар зарлан мэдэгдсэнийг хүний нэр төр, алдар хүнд, хуулийн этгээдийн ажил хэргийн нэр хүндийг гутаах, доромжлох, гүтгэх болон хүний эрхэмсэг оршихуйд сөрөг нөлөөлөхүйц байдлаар ашиглах, ийм зорилгоор хуваалцах, нийтэд мэдээлэхийг хориглов. 

Харин цахим хэлбэрээр олгосон зээлийн гэрээтэй холбоотой нэхэмжлэлийн хувьд цахим хэлбэрээр зээлдүүлэгчээс баталгаажуулсан хариуцагчийн цахим хаяг, оршин суугаа хаягаар хүргүүлэх бөгөөд хүргүүлснээс хойш 7 хоног өнгөрсөн бол мэдэгдэх хуудсыг хүлээн авсанд тооцохоор буюу хариуцагчийн хаяг тодруулж хүргүүлэх, нийтэд зарлан мэдээлэх замаар мэдэгдсэнд тооцох зэрэг шат дараалсан мэдэгдэх арга хэмжээ авахгүй байхаар тусгалаа.

